Hele det danske uddannelsessystem har spillet fallit og fokuserer lige fra laveste klassetrin i folkeskolen til sidste eksamen på de højere læreanstalter fuldstændig forkert, lyder kritikken fra pro

Danmark har ikke brug for "12-tals piger", der kan aflire pensum forfra og bagfra klokken tre om natten. I stedet er der brug for kreative, krøllede hjerner, som er i stand til at se verden og sammensætte viden på nye måder.

Det mener professor Rane Willerslev, socialantropolog og eliteforsker, som i lørdagens udgave af Politiken slår et gevaldigt slag i bolledejen og gør op med det samlede danske uddannelsessystems indbyggede "korrekthedskultur", som han kalder det. En kultur, som ifølge professoren er ren gift for samfundets udvikling.

Læs også:

Læs også:

»De seneste årtier har vi i Danmark opdyrket en korrekthedskultur, der gennemsyrer hele skole- og uddannelsessystemet. Resultatet er en generation af 12-tals piger af både han- og hunkøn, der nu er på vej ind på universiteterne, og som kan give alle de korrekte svar på undervisernes spørgsmål. Men Danmark har sgu' ikke brug for pæne 12-tals piger! Vi har brug for nogle skøre hjerner, der kan tænke vildt og skabe nybrud inden for forskningen og samfundslivet,« siger Rane Willerslev.

Den 44-årige professor er selv delvis ordblind og gik ud af folkeskolen med et karakterblad, der ikke just var værd at hænge op på væggen i glas i ramme. Men det er fuldstændig ligegyldigt for ham - også i dag, understreger han i interviewet - for der findes de nødvendige hjælpemidler i form af computer og smartphone lige ved hånden.

Læs også:

»(...) Jeg fik selv de laveste karakterer ever i folkeskolen. Og jeg blev erklæret 'måske egnet' til gymnasiet og kom nærmest ikke ind. Men jeg er trods alt endt som professor og eliteforsker. Den var stensikkert ikke gået i dag,« siger han til Politiken og ønsker Pisa-tests og karakterskalaer hen, hvor peberet gror.

I Danmark er det nemlig bydende nødvendigt, at vi begynder at fokusere på kreativitet og fri tænkning i stedet for at dyrke et rigidt kontrolsystem, mener han.

»Det er rigtigt, at folk der er vokset op i autoritære systemer er skidegode til færdigheder. Russerne var i Sovjetunionen også hamrende gode til matematik, ingeniørkunst og den slags ting. Men de kunne ikke tåle disciplinen at tænke tingene på en anden måde. I Danmark kan vi tænke frit og kreativt, og det er vores kæmpe styrke,« siger Rane Willerslev.